b'\n_START_ARTICLE_\nJoaquim Molas i Batllori\n_START_SECTION_\nBiografia\n_START_PARAGRAPH_\nVa n\xc3\xa9ixer el 1930 a la ciutat de Barcelona. Fill del m\xc3\xbasic Isidre Molas i Font i germ\xc3\xa0 del pol\xc3\xadtic i historiador Isidre Molas i Batllori. Va estudiar filologia rom\xc3\xa0nica a la Universitat de Barcelona, on va participar en la revista liter\xc3\xa0ria Curial i es va doctorar el 1958. Posteriorment va ampliar els seus estudis a la Universitat de Liverpool (Regne Unit). L\'any 1969 aconsegu\xc3\xad la c\xc3\xa0tedra de llengua i literatura catalana a la Universitat Aut\xc3\xb2noma de Barcelona, i el 1982 ho va esdevenir de la Universitat de Barcelona. Entre 1982 i 1983 va dirigir l\'Escola Universit\xc3\xa0ria Jordi Rubi\xc3\xb3 i Balaguer de Biblioteconomia i Documentaci\xc3\xb3, on era professor. Fou membre de l\'Institut d\'Estudis Catalans.\n_START_SECTION_\nActivitat liter\xc3\xa0ria\n_START_PARAGRAPH_\nInflu\xc3\xaft per D\xc3\xa1maso Alonso i Mart\xc3\xad de Riquer, es dedic\xc3\xa0 inicialment a l\'estudi de la literatura medieval. A mitjan d\xc3\xa8cada del 1960 es decant\xc3\xa0, per\xc3\xb2, per la literatura contempor\xc3\xa0nia i f\xc3\xa9u compilacions i estudis hist\xc3\xb2rics. Fou responsable de l\'\xc3\xa0rea de literatura de la Gran Enciclop\xc3\xa8dia Catalana. El 1965 inici\xc3\xa0 el Diccionari de literatura catalana, que seria dirigit per Josep Massot en la seva fase definitiva fins a la publicaci\xc3\xb3 el 1979._NEWLINE_Va ser membre del consell de redacci\xc3\xb3 de diverses revistes, entre les quals cal destacar Serra d\'Or (1965-1977), Recerques (1970-1987) i l\'Anuari Verdaguer (des de l\'any 1986). _NEWLINE_L\'any 1984 va aconseguir el Premi Cr\xc3\xadtica Serra d\'Or en hist\xc3\xb2ria liter\xc3\xa0ria per la seva obra La literatura catalana d\'avantguarda, 1916-1938. El 1997 aconsegu\xc3\xad novament el Premi Cr\xc3\xadtica Serra d\'Or ara en cr\xc3\xadtica liter\xc3\xa0ria, per Obra Cr\xc3\xadtica I, que tamb\xc3\xa9 fou premiat amb el Premi Lletra d\'Or del 1996. Novament el 2000 aconsegu\xc3\xad el Cr\xc3\xadtica Serra d\'Or en estudi literari per Obra Cr\xc3\xadtica II. El 1998 fou guardonat amb el Premi d\'Honor de les Lletres Catalanes, el 1999 la Creu de Sant Jordi i el 2003 la Medalla d\'Or de la Generalitat de Catalunya.\n_START_SECTION_\nLlegat\n_START_PARAGRAPH_\nL\'any 2012 va donar el seu fons personal de llibres a la Biblioteca Museu V\xc3\xadctor Balaguer._NEWLINE_El 2016 se li va dedicar l\'exposici\xc3\xb3 monogr\xc3\xa0fica "Atles Molas. Ordre i disjuncions en les avantguardes\xe2\x80\x9d, a la Biblioteca Museu V\xc3\xadctor Balaguer de Vilanova i la Geltr\xc3\xba. Un any despr\xc3\xa9s tamb\xc3\xa9 es podria veure al Palau Robert de Barcelona. En ella es tractava el rol de Molas en la descoberta i l\xe2\x80\x99estudi de les avantguardes liter\xc3\xa0ries i art\xc3\xadstiques a Catalunya i en la reivindicaci\xc3\xb3 de la modernitat cultural i social. Una tasca a la qual va dedicar molts anys d\xe2\x80\x99estudi i observaci\xc3\xb3 i que ja va comen\xc3\xa7ar de jove amb els llibres i revistes de la biblioteca del seu pare i posteriorment amb els coneixements que va assimilar durant els estudis a la Universitat de Barcelona i Liverpool. L\xe2\x80\x99exposici\xc3\xb3 s\xe2\x80\x99estructur\xc3\xa0 en els \xc3\xa0mbits seg\xc3\xbcents: Realisme hist\xc3\xb2ric i avantguarda; El coneixement de les avantguardes, l\xe2\x80\x99amistat amb J.V. Foix; El revival modernista i el pop; L\xe2\x80\x99avantguarda baixa al carrer; La mirada constant al nou; La reconstrucci\xc3\xb3 de l\xe2\x80\x99historiador, i M\xc3\xa8tode Molas.'